Berei jou kind voor vir die eerste tandartsbesoek - Jou Gesin | Solidariteit WêreldJou Gesin | Solidariteit Wêreld
Tuis › Artikels › Berei jou kind voor vir die eerste tandartsbesoek
As ʼn tandartsbesoek vir jou ʼn spanningsvolle gebeurtenis is, dink net hoe vreesaanjaend veral die eerste besoek vir ʼn kind moet wees. Dit hoef egter nie die geval te wees nie. Indien jy jou kind deeglik voorberei, sal die eerste tandartsbesoek en al die daaropvolgende afsprake nie iets wees waaroor jou kind uit pure angs vreesbevange sal wees nie. Kenners gee raad.
Tandartse beveel aan dat jy jou baba so gou moontlik nadat die eerste tand sy verskyning gemaak het, of en minste voor sy een jaar is, vir ʼn roetine-ondersoek neem. Die eerste afspraak bied aan die tandarts die geleentheid om aan jou te wys presies hoe om jou baba/peuter/kleuter se tande te borsel, ’n tandsorgprogram voor te stel en om raad te gee oor etes en snoeperye wat gesond is vir haar tande. Dit bied ook die geleentheid om vroeë probleme waar te neem en betyds reg te stel. Hoe vroeër die eerste afspraak is, hoe meer waarskynlik sal latere probleme voorkom word. Volg die raad en instruksies van die tandarts getrou.
Indien moontlik, neem haar na ’n pediatriese tandarts. Hul spreekkamers en toerusting is gewoonlik kindervriendelik. Andersins, neem haar na jul gesinstandarts, mits hy by jou vertroue inboesem.
Lees vooraf vir haar storieboeke en wys vir haar prentjies/foto’s van kinders by die tandarts. YouTube is ook ’n uitstekende bron van visuele inligting.
Indien moontlik, kan sy eers saam met Mamma of Pappa of ’n boetie/sussie gaan wanneer julle die tandarts besoek. Doen dit slegs as julle self nie angstig is oor die besoek nie. Jy wil nie dat jou eie vrees haar afskrik nie.
Vertel vir haar wat sy te wagte kan wees – dat ’n oom/tannie met ’n masker op haar gaan help om altyd ’n mooi en gesonde glimlag te hê; dat sy op ’n hoë stoel gaan sit en dat die tandarts met blink instrumente in haar mond gaan kyk om te sien of haar tande en tandvleise gesond is. Moenie sê: ’Dit gaan nie seer wees nie.” Dit skep die indruk dat ’n tandarts iemand is wat haar dalk kan seermaak en dit kan aanleiding gee tot vrees.
Moenie ’n ophef van die besoek maak nie – laat sy dit as iets positief en normaal en as deel van haar roetine beleef.
Neem ʼn gunsteling speelding, troetelkombersie of ʼn boek saam om haar op haar gemak te stel.
Skeduleer die afspraak vir ’n tyd wanneer sy nie moeg of honger is nie. Wees betyds sodat sy eers rustig met die omgewing vertroud kan raak. Moenie vir haar kort voor die afspraak kafeïne of suiker gee nie.
Borsel haar tande deeglik voor die afspraak.
Indien sy, ondanks jou voorbereiding en jou en die tandarts en sy/haar assistent se beste pogings, angstig en ontsteld is en nie wil saamwerk nie, laat dit eerder tot ’n volgende keer oorstaan.
Beloon haar vir haar samewerking – natuurlik met enigiets behalwe lekkers of roomys. ’n Nuwe speelding of ’n uitstappie na haar gunsteling speelparkie is ’n ideale manier om haar te bederf.
Mamma/Pappa, kyk gereeld in haar mond, om haar daaraan gewoond te maak voordat die tandarts dit doen. Julle doen dit in elk geval uit nuuskierigheid om vas te stel of ʼn nuwe tandjie nie dalk die rede vir haar knieserigheid is nie .
Maak tandesorg pret: Handhaaf reeds voor die eerste tandartsbesoek ’n ouderdomgepaste tandesorgroetine. Maak dit prettig, sodat sy dit nie as ’n straf sien nie – laat haar in die spieël kyk terwyl sy haar tande borsel en ook ná die tyd. Laat sy op die maat van musiek tande borsel. Leer vir haar liedjies en rympies en lees stories oor tande, tandeborsels en die tandarts. Koop vir haar gekleurde tandepasta en prettige tandeborsels. Hoe meer opwindend jy dit vir klein kinders maak, hoe meer geredelik sal hulle op hierdie roetine voortbou.
Wees ten alle tye ’n rolmodel van goeie mond- en tandhigiëne.
Dentistry Just For Kids. http://www.dentistryjust4kids.com/blog/how-to-prepare-your-child-for-their-first-dental-visit/
NC Pediatric Dentistry. https://ncpediatricdentistry.com/kids-first-dentist/
Reader’s Digest Best Health. https://www.besthealthmag.ca/best-you/oral-health/7-tips-for-your-childs-first-dentist-visit/
SALA Family Dentistry. https://www.salafamilydentistry.com/tips-preparing-child-first-dental-visit/
West Chester Dental Arts. http://www.wcdentalarts.com/blog/how-to-prepare-for-your-childs-first-trip-to-the-dentist